આ દરખાસ્ત થોડી ઉતાવળે કરવામાં આવી છે. હજુ તો ગઠબંધનની સ્થાપના માટેની મંત્રણા પણ શરૂ થઈ નથી. આવા મોરચા બંધાય, મોરચાનો વિજય થાય અને બહુમતી બેઠકો મળે તો પણ કોઈ પણ એક પક્ષને નિર્ણાયક સંખ્યામાં બેઠકો મળવાની નથી. ઈ.સ. 1967થી આપણા દેશમાં નાના-મોટા પક્ષોના મોરચાઓ બંધાયા છે અને બંધાયા પછી લગભગ તરત જ તૂટી પડ્યા છે. આપણે ત્યાં મોરચાઓનો અનુભવ બહુ સારો નથી રહ્યો અને કોંગ્રેસી મોરચાના અતિશય વિચક્ષણ અને અતિશય સંનિષ્ઠ વડાપ્રધાન મનમોહનસિંહે પણ લાલુપ્રસાદ, શાહબુદ્દીન અને શીબુ સોરન જેવા ગુનાખોરોને પ્રધાનમંડળમાં સ્થાન આપીને આબરૂ ગુમાવવી પડેલી.